એમનો ઓરડો વિશાળ હતો. એમના પલંગની સામે સાતેક વ્યક્તિઓ બેસી શકે એ રીતના સોફા હતા. સોફા અને એમના પલંગની વચ્ચે પંદરેક ખુરસીઓ ગોઠવી શકાય એટલી જગ્યા હતી. એમના પલંગની પાછળ દીવાલમાં જડેલી તિજોરી હતી. હરિવલ્લભદાસના પિતાજીએ જ્યારે આ બંગલો બનાવ્યો ત્યારે આ તિજોરી બ્રિટનથી મંગાવેલી. સાત ફૂટ લાંબી અને ચાર ફૂટ પહોળી આ ફાયરપ્રૂફ તિજોરીની ઊંડાઇ અઢી ફૂટની હતી. લોખંડનું એક ઇંચ જાડું બારણું ખૂલે ત્યારે એ ઓરડામાં વિભાકર, આદિત્ય કે ભાસ્કર સિવાય કોઇની પણ હાજરી ના હોવી જોઇએ એની હરિવલ્લભદાસ કાળજી રાખતા હતા. અલબત્ત, નિમુ અને મંજુની હાજરીનો એમને વાંધો નહોતો.